Papersnake/gushiwen huggingface dataset:
上元夜效小庾体（见《岁时杂咏》）
陈子昂（唐代）

三五月华新，遨游逐上春。相邀洛城曲，追宴小平津。

楼上看珠妓，车中见玉人。芳宵殊未极，随意守灯轮。
惜分飞（元夕）
吕渭老（宋代）

白玉花骢金络脑。十里华灯相照。帘映春窈窕。雾香残腻桃花笑。

一串歌珠云外袅。饮罢玉楼寒悄。归去城南道。柳梢猎猎东风晓。
寄北山顺法师二首
陈师道（宋代）

山下游尘不污人，耳边溪水去犹闻。
羡君身世浑无事，坐看青山过白云。
戏和微之答窦七行军之作（依本韵）
白居易（唐代）

旌钺从櫜鞬，宾僚礼数全。夔龙来要地，鹓鹭下辽天。

赭汗骑骄来，青娥舞醉仙。合成江上作，散到洛中传。

陋巷能无酒，贫池亦有船。春装秋未寄，谩道有闲钱。主
劝耕二首 其一
吴渊（宋代）

细霭轻烟弄晚晴，聊驱小队出城闉。□将泉石膏肓疗，为识庐山面目真。

古殿松篁无盛夏，斋厨笋蕨有馀春。道旁处处闻流水，一部笙篁更可人。
少年行
郑愔（唐代）

颍川豪横客，咸阳轻薄儿。田窦方贵幸，赵李新相知。

轩盖终朝集，笙竽此夜吹。黄金盈箧笥，白日忽西驰。
王氏亭池
吕希纯（宋代）

城外溪山知几重，独怜池馆占城中。亭花不动波澜细，径石相连岛屿通。

床下系舟同醉傅，尊前垂钓似仙翁。王家最数乌衣巷，莫废江南旧士风。
太平吟
邵雍（宋代）

太平时世园亭内，丰稔岁年村落间。
情味一般难状处，风烟草木尽闲闲。
还卷答徐长官
张舜民（宋代）

才士生平多薄命，文章自昔少知音。
增添行李妨为客，搜搅肝肠枉用心。
高阁书存终覆瓿，长门赋丽偶遗金。
云台幸有功名望，何必孜孜泥古今。
有怀尹贤良玉山旧居
韩淲（宋代）

方斋元在玉山深，六月都无暑气侵。一县閒人都不见，四方贤气始来寻。

烟岚处处多真意，钟磬时时起梵音。既出城南过朝露，云仍留得是书琴。
和郦佥事见寄韵
何梦桂（宋代）

诗书无用戏侏儒，两序今犹见璧图。
末路弟兄知己少，中原人物似君无。
曲终湘水丝绳绝，书入昭陵笔砚芜。
珍重江南春信早，暗随梅萼到西湖。
放鹯
刘敞（宋代）

上天赋尔才，若不受羁绁。失身偶见获，羞与家禽列。

秋风半夜偶，鸿鹄两飘瞥。物生各自适，听尔归寥泬。

白云入双眸，尺地肯自屑。慎勿逐鴳爵，□□不足绝。

不过仓廪中，朋党为偷窃。鴂鶗最堪憎，擅使芳草歇。

勉力霜霰期，方为鸟中杰。
禁中垂柳
宋祁（宋代）

曼线长枝不自收，天姿濯濯与风流。已随晓佩拖三绶，更伴春风亚九斿。

尽日舞残芳吹在，此时眠熟暝烟留。宫中二月多行乐，为扫清尘待翠虬。
朝天子·西湖
徐再思（元代）

里湖，外湖，无处是无春处。真山真水真画图，一片玲珑玉。宜酒宜诗，宜晴宜雨，销金锅锦绣窟。老苏，老逋，杨柳堤梅花墓。
如梦令 次梅木山夜坐韵
陈世祥（清代）

钩月刺开云空。帘外紫薇影重。我也忆当初，听彻红楼狞凤。

都梦。都梦。一样悄然情动。
偶成似湛虚先生
张盖（清代）

久客成亲故，居人识渐多。自知林下路，数向水边过。

夕露凋蒲柳，秋风老芰荷。病中曾见问，诗思近如何。
甘州·寄李筠房
张炎（宋代）

望涓涓、一水隐芙蓉，几被暮云遮。正凭高送目，西风断雁，残月平沙。未觉丹枫尽老，摇落已堪嗟。无避秋声处，愁满天涯。
一自盟鸥别后，甚酒瓢诗锦，轻误年华。料荷衣初暖，不忍负烟霞。记前度翦灯一笑，再相逢、知在那人家。空山远，白云休赠，只赠梅花。
写情二首
张耒（宋代）

人闲漏永报春晖，日过檐牙梦未回。
隔夜雨飘梅蕊尽，入帘风卷柳花来。
赠斯远
韩淲（宋代）

一自离城府，经年欲从游。岂曰秋气高，粲然在林丘。

酒熟未易饮，诗好未易酬。幽窗展席地，宛转十日留。

才如不羁马，胸次贯九流。籋云有霄汉，局蹐不足忧。

驾言骊驹歌，散处非阻修。鸿雁天南飞，时当寄绸缪。
献卢尚书
万彤云（唐代）

荷衣拭泪几回穿，欲谒朱门抵上天。

不是尚书轻下客，山家无物与王权。
昔康节先生题安乐窝诗中云乐见善人乐闻善事
仇远（元代）

人生有至乐，主善以为师。
善端本固有，乐处亦自知。
我思舜之徒，难鸣日孳孳。
箪瓢在陋巷，颜氏其庶几。
之子芝兰室，书传为箴规。
量力行好事，固穷无妄为。
何似安乐窝，受用尧夫诗。
姑苏杂咏 阖闾墓
高启（明代）

水银为海接黄泉，一穴曾劳万卒穿。
谩说深机防盗贼，难令朽骨化神仙。
空山虎去秋风后，废榭乌啼夜月边。
地下应知无敌国，何须深葬剑三千。
偈颂一百零一首
释慧性（宋代）

鸟牙绝顶，结制安居。
包罗万有，吞却十虚。
切忌从它觅，迢迢与我疏。
吉老许惠李北海石室碑以诗促
黄庭坚（宋代）

往时李北海，翰墨妙天下。石室苍苔世未知，公独得本今无价。

苍字不肥藏兔锋，郎官壁刊佳处同。愿公倒箧速持赠，免断银钩输蠹虫。
燕山道中
郭九会（清代）

燕地秋声起，辞家忆自春。关山云外道，风雨梦中身。

客久知金贵，途穷觉仆亲。微名何足恋，悔作远游人。
秋忆罗浮
利宾（明代）

野兴登临秋更浓，罗浮念念寄尘踪。神驰四百飞云杪，目断千寻瀑布淙。

洒墨犹存坛里竹，遗丹难老涧边松。稚川精爽依然在，杖履何年许尔从。
效阮公诗十五首 其二
江淹（南北朝）

十年学读书，颜华尚美好。不逐世间人，斗鸡东郊道。

富贵如浮云，金玉不为宝。一旦鹈鴂鸣，严霜被劲草。

志气多感失，泪下沾怀抱。
次韵单君范行李中诸诗前数章自道后二章为单
陈著（宋代）

老不能狂心自箕，览观宇宙百非宜。
沈舟那管帆争水，抱瑟难随竽用时。
只把书知凭几困，閒从龟决访山疑。
夜来窗下青镫下，兀兀无言渺渺思。
江畔
梅尧臣（宋代）

江畔菱蒲碧无主，吴牛夜{左马右展}江干归。
舟人不悟月已上，花脚野蚊撩乱飞。
送药王圆师
强至（宋代）

吴僧甚商贾，嗜利角毫芒。
或以翳自业，利心剧虎狼。
今时愚鄙人，平居吝私囊。
寒饿来求仁，一毫不肯将。
不幸病且亟，呼医计仓忙。
惟医所欲求，万金弗较量。
吴僧业医者，十室九厚藏。
张口待人哺，喋喋厌酒粱。
求其不尔徒，萧丛拣兰芳。
圆师何许人，出家本衢梁。
自圆之先师，三世为医王。
圆尤得术精，一丸起膏肓。
虽挂吴僧籍，亦吴其衣章。
仁义薰厥心，愈彼不愿偿。
人以财啗圆，恶如唾沾裳。
晨斋未有馀，一饼蔬充肠。
行橐无长物，秋风药裹香。
昨因赴人急，挈然来浦阳。
始见已可爱，气温语端详。
再见结所好，佛外喜缣缃。
住久见益数，乃知数事长。
作诗聊纪师，岂曰为行光。
句
俞希孟（宋代）

若把东闽比西洛，可将陈紫敌姚黄。
渔父诗四首
赵蕃（宋代）

早悟君王物色求，子陵应已弃羊裘。
绝知至德终难掩，女子亦称韩伯休。
前汉门。夏贺良
周昙（唐代）

汉代中微亦再昌，忠臣忧国冀修禳。

赤精符谶诚非妄，枉杀无辜夏贺良。
泗州过仓中刘景文老兄戏赠一绝
苏轼（宋代）

既聚伏波米，还数魏舒筹。
应笑苏夫子，侥幸得湖州。
和子野四首
仇远（元代）

穷冬霜霰集，行路古今难。
举眼看浮世，何人耐岁寒。
弃瓢将止酒，脱冕拟休官。
一室能容膝，吾生亦易安。
句
王随（宋代）

竹韵扣寒玉，苔花叠碧钱。
玉河泛舟至玉泉
弘历（清代）

数里烟波渺，一川源委通。便教鸣桂棹，可以达花宫。

山色看看近，秋光处处同。点汀芦穗白，照岸蓼花红。

水物宛供赏，溪田又卜丰。底缘心不释，西北待成功。
次肩吾庆生日韵
魏了翁（宋代）

吾庐几研半生尘，朋友相邀问保邻。
旅进群咻浑易事，邻家老子是何人。
江汉
杜甫（唐代）

江汉思归客，乾坤一腐儒。
片云天共远，永夜月同孤。
落日心犹壮，秋风病欲苏。
古来存老马，不必取长途。
送颜希圣尚书守泉南
楼钥（宋代）

圣朝宝运开虞唐，太平天子垂衣裳。
恢张治具崇儒良，孰不愿依日月光。
用之则行舍则藏，孔门贤德遥相望。
朝望方隆位文昌，跬步可到中书堂。
问公拥麾何太忙，公独三请志益刚。
俞音一下冥鸿翔，行李径出临涛江。
争留孔戣动朝行，公更伛俯不敢当。
老成全德真圭璋，温如春风严如霜。
柏台峩豸肃朝纲，贤关向风士气扬。
大天小天称公方，五年吏奸盖而彰。
金华劝讲言加详，明主倾听谈皇一。
盍膺枋除任赞襄，名遂身退天所臧。
明哲保身身更康，高风可仰不可量。
泉山壤土接临漳，健牙千里开封疆。
老龙负图宠煌煌，何殊衣锦还故乡。
贱子薄宦接王杨，曾陪御史临文场。
风帘官烛夜未央，剧谈犹记声琅琅。
兹来误忝尚书郎，始寻故步依门墙。
西风津头望归艎，挽公不留远予将。
两宫念公未讵忘，公虽远去如在旁。
庶几重来上钱塘，夹辅大业恢中邦，
傥有重事须平章。
送王吉州宣子舍人，和明州二首
杨万里（宋代）

满听除书好，明州胜吉州。
又为邦伯去，政坐治声优。
过阙端能遇，居中定作留。
新民莫漫喜，竹马不须休。
春日书斋偶成五首
李弥逊（宋代）

渐老追芳苦厌劳，团蒲欹坐首慵搔。
解将一笑醒人眼，多谢红稠屋角桃。
别后
方回（元代）

朋簪连日醉如泥，别后临流意自迷。
语燕驻空相尔汝，飞花吹岸各东西。
送孙子高
王安石（宋代）

荡漾江南客，融怡席上珍。
一樽相别酒，千里独归人。
客路贫堪病，交情远更亲。
自惭儿女意，失泪滴衣巾。
题山居图
成廷圭（元代）

石子坡头松两株，水光岚气护幽居。山翁被酒爱骑马，溪友放船来捕鱼。

秋色自随黄叶老，野怀常共白云舒。何时卜筑如图画，竹下开轩更读书。
病起述怀二首 其二
陈镒（明代）

溪边成小隐，竹里结茅庐。养鹤忧无料，盟鸥喜有书。

山深寒到早，门静客来疏。风俗饶淳朴，游心太古初。
赵容州新居
赵崇滋（宋代）

旧日水心路，新添赵倚楼。诗名不寂寞，此地合风流。

隔浦荷花雨，当门杜若秋。有时清兴到，夜半唤孤舟。
遣人探梅翟园，云尚未开
杨万里（宋代）

传语翟园千树梅，不应{三个若字}苴索诗催。
今年雪後悄无信，去岁腊前强半开。
我欲明朝携酒去，花须连夜唤春回。
东风肯报南枝否？待釂东风三百杯。
送子由使契丹
苏轼（宋代）

云海相望寄此身，那因远适更沾巾。
不辞驿骑凌风雪，要使天骄识凤麟。
沙漠回看清禁月，湖山应梦武林春。
单于若问君家世，莫道中朝第一人。
二儿纳妇有感
吴芾（宋代）

老乘一障楚江滨，无奈星星鬓影新。
客怀情怀那似旧，忙中日月不知春。
若为经岁抛泉石，犹把非才玷缙绅。
还尽此生儿女债，盍归休下作闲人。
答苏子由留赠
孔武仲（宋代）

西垣有古人，磔磔气貌古。
落笔成文章，无可加损处。
策蹇得过门，殷勤相劳苦。
湛然神观全，秀粹充眉宇。
语我春已阑，斯民望时雨。
宿麦正满野，骄暘恶如虎。
云师未洒泽，赤子将谁乳。
侍臣当忧国，密计应裨补。
又云好著书，安得一州去。
知公趣操异，不为夸腰组。
衣锦若还乡，亦当从幕府。
拟长吉十二月乐辞
周密（宋代）

半夜苍龙移玉斗，朱丝乍变南风奏。女桑再绿竹箘红，三十六陂烟雨中。

香尘脂水随宫沟，谢娘掩幌莺莺愁。翠涛千里崆峒秋。
华亭十咏 其六 陆瑁养鱼池
唐询（宋代）

代异人亡久，滮池即旧居。未移当日地，无复故时鱼。

蒲藻依稀在，风波浩荡馀。水滨如可问，一为访庭除。
念奴娇 双花王阁赋牡丹
沈曾植（清代）

东风无赖，向妙明空里，色尘吹聚。瞥尔摩醯无相眼，还为花光一觑。

午韵阑初，露香亭晚，玉佩罗裙舞。樊南老矣，更无彩笔新句。

尽教芍药扶轮，海棠授印，京洛风流具。小妹东家窥宋久，催唤蕊珠同住。

緤印香严，袜尘波细，离合神光处。斜阳导引，海西又作霞妩。
新作石林亭
刘敞（宋代）

朝廷入忘返，山林往不还。念无高世姿，聊处可否间。

筑基仿崔巍，鞭石轻险艰。群玉相磊落，万峰正孱颜。

种树亦苍苍，激流复潺潺。湡浯歘在眼，昆阆若可攀。

自我婴世网，迩来须毛斑。丘壑成弱丧，簿书常自环。

及尔灭闻见，旷如远尘寰。岂敢同避世，庶几善闭关。

子牟困怀魏，谢傅悲徂山。兹焉可遗老，讵厌终岁閒。
果山春郊即事七首 其一
吴泳（宋代）

晴岚扑扑染人衣，和意溶溶接岸陲。春事平铺都放着，不应祇认小桃枝。
天中日王子龙招看龙舟得流字
郭之奇（明代）

画船声报午薰柔，暑雨初开诏远游。斗酒何须劳待诏，角巾应自有同舟。

披襟风色微迎野，入眼云光急趁流。千载骚魂如可见，一杯先酹碧溪头。
承惠鳜白鱼蛤蜊仍以佳章见示并深珍感辄依来韵奉和且申致谢之意 其一
文彦博（宋代）

多鱼见馈逾双鲤，异味兼常过八珍。更使伊宾垂钓手，转思东上鲙鲈人。
送人游淮海（一作宿友人池）
温庭筠（唐代）

背樯灯色暗，宿客梦初成。半夜竹窗雨，满池荷叶声。

簟凉秋閤思，木落故山情。明发又愁起，桂花溪水清。
次韵陈冷庵佥宪见寄 其二
陈献章（明代）

乾坤画笔久荒芜，谁作临江五老图。闻道远师将结社，华巅犹得照鄱湖。
飞雪满群山 梨花
顾太清（清代）

积雪魂轻，停云香腻，朦胧酿作微阴。粉墙低覆，东风斜倚，晚来丝雨沉沉。

梁间闻细语，睡不稳、乌衣素襟。玉容寂寞，霓裳舞倦，芳事这番深。

增妩媚、一枝凝泪眼，爱冰姿绰约，特费清吟。婷婷标格，溶溶院落，春宵一刻千金。

夜凉初过雨，栏干外、轻寒不禁。月明人静，淡烟流水无处寻。
以梅花饷富季申 其二
葛胜仲（宋代）

姑射肌肤独占清，东南万树数乌程。便须挈榼连宵赏，要看琼蕤伴月明。
有兴
刘克庄（宋代）

有兴驾柴车，无心起草庐。
浅倾家酿酒，细读手抄书。
门巷慵耘草，园篱课种蔬。
虽非黄叔度，未易得亲疏。
过梅关题张丞相庙
丘浚（明代）

平生梦想曲江公，五百年来间气钟。行客不知经世业，往来惟羡道傍松。
野堂
陆游（宋代）

野堂萧飒雪侵冠，历尽人间行路难。
病马不收烟草暝，孤桐半落井床寒。
长瓶浊酒犹堪醉，败箧残编更细看。
此兴不随年共老，未容城角动忧端。
筠溪八景诗·谷岫陵云
陈著（宋代）

毓秀山根插翠峰，如陵如阜起嶐嵷。
堆高鹿苑冲银汉，积拟钜嶐跨玉虹。
敛厚难输王廪粟，岁丰长守大夫松。
乾坤种此昭宏德，阴济乡区皎发翁。
时巡近郊悯农事有作
玄烨（清代）

芳郊景物丽，淑气扇暮春。灵雨应良节，光风薄嘉辰。

省耕已届候，夙驾方来巡。前驱列式道，羽卫罗钩陈。

时有田间子，荷耒披车尘。讥诃勿频数，疾苦当咨询。

千耦幸终亩，二釜犹悬囷。穮蓘尔勤动，痌瘝予隐亲。

赒赐出泉府，拊循属官臣。行潦有挹器，冽井无枯津。

所惠良未遍，嗛嗛愧斯人。
十七日窘雨邑中舟还
陈宓（宋代）

行到青山欲尽头，穷源未省作溪游。
轻云放日催人渡，积雨肥波送客舟。
卧看玉簪迎两岸，心随绣领逐浮沤。
眼前邂逅多堪赏，特地安排似此不。
梁鞞舞歌 明之君 五
沈约（南北朝）

有为臣所执。
司契君之道。
运行乃四时。
无言信苍昊。
宸居体冲寂。
忘怀定天保。
别邵武长史朱照邻
蔡襄（宋代）

窃比君侯病駃騠，时看云路忽长嘶。
十年还此同杯酒，三驿刚来踏雨泥。
士行满乡元自好，官名当世不胜低。
未沾釜粟荣新禄，应上亨衢别有梯。
奉和令狐相公送陈肱侍御
张祜（唐代）

高馆动离瑟，亲宾聊叹稀。笑歌情不尽，欢待礼无违。

清露府莲结，碧云皋鹤飞。还家与□惠，雨露岂殊归。
汉昭烈帝惠陵神弦曲
岳嗣仪（清代）

土花漠漠青成堆，石麟卧月苍烟开。君王夜半乘龙来，天风吹酒金光杯。

桑影童童覆朱瓦。玉人背立漆镫下。镡角荧荧的卢飞，金凫不到九秋野。

蕙肴蒸兮兰籍陈，灵飙动兮璆锵鸣。蹇将憺兮不可接，云旗华衮光觥觥。

疏缓节兮扬枹鼓，风前翁仲学巴舞。繁音吹落雕觚棱，纷纷楸槚摇神雨。
自述
王珪（宋代）

少从客路千波转，老入流年万事疏。
野鹤定知乘宠误，春冰多愧践名虚。
几思汉殿金盘露，恣阅蓬山绿字书。
未报君恩成白发，翻然江海羡吾庐。
鹧鸪天 其二
范成大（宋代）

荡漾西湖采绿蘋。扬鞭南埭衮红尘。桃花暖日茸茸笑，杨柳光风浅浅颦。

章贡水，郁孤云。多情争似桂江春。崔徽卷轴瑶姬梦，纵有相逢不是真。
米知县之官建平
释居简（宋代）

凛然晋宋美风姿，又似君家古少仪。剧县一经名辈作，春江相与白鸥宜。

盘根小试难藏利，剖竹乔迁勿复疑。鸡犬相闻才隔岸，日边书到欲先知。
赠姜卜隐
黎廷瑞（宋代）

君家鼻祖磻溪钓，何人为卜非熊兆。
君是磻溪几代孙，无人卜君君卜人。
自言避世归人境，焚香下帘清昼永。
岂无龙韬老渭滨，英雄自昔多沉沦。
倘有猎者从君卜，但说后车富狐兔。
秋暑憩多景楼
米芾（宋代）

纵目天容旷，披襟海共开。山光随眦到，云景渡江来。

世界惭双足，生涯付一杯。横风多景梦，应似穆王台。
周藩册封礼成时中秋夜雨 其三
陈仁锡（明代）

持节郊关凛至尊，惇庸典礼展周亲。中天轮影环明月，万国元周仰一人。

白发苍颜班帝子，稚龄绣褓舞王孙。岁其有矣干戈息，四海澄清快合辰。
烟林晓望二首
杨万里（宋代）

一叠青松一叠烟，横铺平野有无间。
真成万丈鹅溪绢，画出江西秋晓山。
发岐亭宿故镇三首
张耒（宋代）

我别竟陵时，楚稻如碧丝。
秋风发齐安，稻穗如植旗。
流年去荏苒，客路何逶迤。
弛担终未卜，永负山中期。
清平乐 元正
黄淮（明代）

柳颦梅笑。别院东风早。凤吹隔云声缥缈。应是蓬莱仙岛。

吾侪久已沉沦。持杯试祝东君。好趁阳和时节，螭头共听丝纶。
甲子雨次日清明
黎廷瑞（宋代）

政须晴甲子，早作雨清明。
万树朝烟湿，一溪春雨平。
农谣若果验，岁事已堪惊。
天意非人料，西畴且力耕。
送高安辛圣祥谒后林
许月卿六（宋代）

论相何如只论心，无心无相更难寻。
清风独卧羲皇上，床下明朝拜后林。
洞仙歌·几番梅雨
翁溪园（宋代）

几番梅雨，蒲风过、端阳後。细数月轮，犹待双蓂秀。戏彩华堂宴，设帨朱门右。酌金荷，争献寿。蟠桃新熟，阿母齐长久。一门奋建，攀桂客、无双手。好事来春在，杏苑联蓝绶。应继琼林董，却胜燕山窦。夸盛事、真罕有。金花封诰，管取重重受。
寄何州牧
庞尚鹏（明代）

陇头谁寄一枝春，草绿江深忆故人。西蜀甘棠明月远，苍梧烟雨画楼新。

人间自昔多豺虎，屋漏应知有鬼神。时看前亭看戒石，好将严训独书绅。
毌清臣中散挽词三首 其三
范纯仁（宋代）

乡里尊耆德，朝廷重老成。铜符辞宠命，琳馆遂高情。

天下三尊盛，人间五福荣。岂唯身独享，有子绍家声。
山居偶成（四首）
憨山大师（明代）

百年世事空华里，一片身心水月间。
独许万山深密处，昼长趺坐掩松关。
西江月
刘基（明代）

红叶无风自落，黄花过雨犹香。床头尘瓮耻空觞，添了愁城万床。

阅世身如萍梗，怀人梦绕潇湘。应知此恨不寻常，岂在眉间目上。
王别驾访天竺颐晔二师
姚镛（宋代）

宝香熏彻碧莲台，别驾寻僧日暮回。听雨斋前惊树长，浴云池上看花开。

青山久不逢坡老，玄鹤亲曾识辨才。二老风流如昨日，百年诗石未苍苔。
送刘伯瑞四首 其二
赵蕃（宋代）

远斋无恙日，酬唱几多诗。杜集容今附，韩门见昔师。

青云虽益显，种发欲奚为。更欲求馀本，流传海内知。
自巴东舟行经瞿唐峡登巫山最高峰晚还题壁
李白（唐代）

江行几千里，海月十五圆。
始经瞿唐峡，遂步巫山巅。
巫山高不瞿，巴国尽所历。
日边攀垂萝，霞外倚穹石。
飞步凌绝顶，极目无纤烟。
却顾失丹壑，仰观临青天。
青天若可扪，银汉去安在？
望云知苍梧，记水辨瀛海。
周游孤光晚，历览幽意多。
积雪照空谷，悲风鸣森柯。
归途行欲曛，佳趣尚未歇。
江寒早啼猿，松暝已吐月。
月色何悠悠，清猿响啾啾。
辞山不忍听，挥策还孤舟。
对雪作诗未竟曹使君寄声招饮因成篇以寄
毛滂（宋代）

东风欲辞阊阖殿，未向百花枝上见。
先拂瑶台玉蕊丛，联翩时落玲珑片。
水晶宫中清晓寒，蝴蝶窥帘轻暝旋。
素光冷逼翟云裘，玄冰暗结青光研。
诗成玉屑带冰书，兴随月绕清溪遍。
兔园老笔生阳春，墨葩不待微和扇。
明朝当见郢中吟，雕樽快覆鹅黄面。
塞下曲三首
何白（明代）

南猎单于北扫胡，高秋牧马出飞狐。
校前裨将新车骑，戏下钳奴旧骨都。
和道矩红梨花二首
司马光（宋代）

繁枝细叶互低昂，香敌酴醾艳海棠。
应为穷边太寥落，并将春色付农芳。
同何叔信赴在伯之集醉甚既归得二绝句并呈
赵蕃（宋代）

醉里狂歌君不嗔，知予嗜酒见天真。
还家径卧寒窗底，要暖编麻更爇薪。
雪後龟堂独坐
陆游（宋代）

牙齿欲落何足惜，烂鬻藜羹自堪食。
屋穿不害气吐虹，客至从惊瘦如腊。
天公镌汝亦已至，春风裂面雪三尺。
浊醪倾罢仰屋歌，尚友孙伴与徐积。
题晓莲图
许及之（宋代）

生绡未展已生凉，白白红红映两厢。赖得转庵先著语，几成虚送许文昌。
贾太傅庙
华镇（宋代）

夫子生何代，漂流正所宜。长鸣那易赏，合抱固难施。

碧藓封遗井，丹枫落旧祠。日斜飞鵩过，依约赋成时。
和君时
彭汝砺（宋代）

形容枯槁心若灰，参军新读法华来。维摩莫道无言说，不二门庭总自开。
鹧鸪天
李朝卿（宋代）

万里霜空爽气高。翩翩天雁薄云霄。佳祥已协当年梦，岂但非熊可珥貂。

金笏带，紫花袍。朱衣双引玉宸朝。百年富贵须平步，仍有功名信史褒。
挽后村五首 其四
林希逸（宋代）

云鬓登堂老，论文四十年。忆曾同宿处，说到未生前。

精妙无双手，赓酬共几编。耽禅生笑我，去作海山仙。
再题路支使南亭
方干（唐代）

行处避松兼碍石，即须门径落斜开。爱邀旧友看渔钓，

贪听新禽驻酒杯。树影不随明月去，溪声常送落花来。

睡时分得江淹梦，五色毫端弄逸才。
钟传客占历日包橘
佚名（唐代）

太岁当头坐，诸神不敢当。其中有一物，常带洞庭香。
寄妹
张兴镛（清代）

燕山怅望雁南飞，客舍频年忆令晖。别久祇惊时节换，路长定讶信音稀。

大罗有梦身空到，上药无成计屡非。何日故园同剪烛，七丝湘水夜深挥。
同苗发慈恩寺避暑
李端（唐代）

追凉寻宝刹，畏日望璇题。卧草同鸳侣，临池似虎溪。

树闲人迹外，山晚鸟行西。若问无心法，莲花隔淤泥。
雪后便欲与同僚寻春一病弥月杂花都尽独牡丹
苏轼（宋代）

残花怨久病，剩雨泣余妍。
不见双旌出，空令九陌迁。
（开园时市井皆入。
）知君苦寂寞，妙语嚼芳鲜。
浅紫従争发，深红任蚤蔫。
天葩尚青萼，国色待华颠。
载酒邀诗将，癯儒不是仙。
和钱叔凭长官京师新春即事
郭印（宋代）

青门冠盖近迎春，物态天容旦暮新。
日暖御沟初破冻，雪消驰暮未生尘。
晓烟暗绿金条眼，佳气晴浮碧瓦鳞。
唯有纸鸢堪一噱，掠天翔泳不由身。
酷相思 题红梅帐额
易顺鼎（清代）

玉笛三春吹不落。曾夜把、残云嚼。直红到、罗浮天一角。

人睡否，花初觉。花睡否，人初觉。

世界燕支容易着。嫌缟素、衣裳薄。怎仙子也将时样学。

悄地让，仙郎索。蓦地怕，渔郎错。
金陵词忆葆之
李佳（清代）

城北城南杨柳枝，金陵三月雨如丝。天涯有客应惆怅，正是江南草长时。
和郑闳中仙居十一首 其三
陈襄（宋代）

我爱仙居好，园池日退居。驯禽来鹤鹤，野水进徐徐。

草树通樵采，桑麻有老锄。犹言民未乐，更待寝刑书。
同年胡宿自江外寄遗诗笔杂文
宋庠（宋代）

万仞青云接翼翔，江南离思满雕章。
轻投暗路珠无胫，骤濯迷魂玉有浆。
奏记诸公多感慨，拟骚前哲剩凄凉。
寄怀何止三年字，留秘传家古锦囊。
师自作真赞 其二
释守卓（宋代）

溃散百骸从龌龊，一长灵物熟知音。银蟾不落清江里，坐对黄花秋已深。
清平乐
陈亮（宋代）

恼之

银屏绣阁。不道鲛绡薄。嘶骑匆匆尘漠漠。还过夕阳村落。

乱山千叠无情。今宵遮断愁人。两处香消梦觉，一般晓月秋声。
虚飘飘
苏轼（宋代）

虚飘飘，画檐蛛结网，银汉鹊成桥。
尘渍雨桐叶，霜飞风柳条。
露凝残点见红日，星曳余光横碧霄。
虚飘飘，比浮名利犹坚牢。
卖花声 其二
张绉英（明代）

身世等浮鸥。欲住无由。天涯几见月如钩。想得新来帘不卷，一样凝愁。

雁字过重楼。归思悠悠。春来准拟趁归舟。终日寻春春不见，何事迟留。
张主管摄郡秭归赠以三绝 其一
王十朋（宋代）

魏公名德最芬馨，犹子传家有典刑。勉力施行诚与善，民谣待向峡中听。
猗兰操
辛德源（隋代）

奏事传青阁，拂除乃陶嘉。散条凝露彩，含芳映日华。

已知香若麝，无怨直如麻。不学芙蓉草，空作眼中花。
归田三首
白居易（唐代）

人生何所欲，所欲唯两端。中人爱富贵，高士慕神仙。

神仙须有籍，富贵亦在天。莫恋长安道，莫寻方丈山。

西京尘浩浩，东海浪漫漫。金门不可入，琪树何由攀。

不如归山下，如法种春田。

种田意已决，决意复何如。卖马买犊使，徒步归田庐。

迎春治耒耜，候雨辟菑畬。策杖田头立，躬亲课仆夫。

吾闻老农言，为稼慎在初。所施不卤莽，其报必有馀。

上求奉王税，下望备家储。安得放慵惰，拱手而曳裾。

学农未为鄙，亲友勿笑余。更待明年后，自拟执犁锄。

三十为近臣，腰间鸣佩玉。四十为野夫，田中学锄谷。

何言十年内，变化如此速。此理固是常，穷通相倚伏。

为鱼有深水，为鸟有高木。何必守一方，窘然自牵束。

化吾足为马，吾因以行陆。化吾手为弹，吾因以求肉。

形骸为异物，委顺心犹足。幸得且归农，安知不为福。

况吾行欲老，瞥若风前烛。孰能俄顷间，将心系荣辱。
翁字韵四首一首原韵谢唐铁翁惠碧桃二首赠别桂阳范伯宁三首美铁翁四首病中自广 其四
符锡（明代）

年过半百巳成翁，岭表一官如梦中。野人炙皆竟何有，岐路亡羊老未通。

弥论大造笑元宰，节量此生非化工。赤城玄圃乌乌在，问道鼎湖常下风。
恋绣衾
张枢（元代）

屏绡裛润惹篆烟。小窗闲、人泥昼眠。正雪暖、荼コ架，奈愁春、尘锁雁弦。

杨花做了香云梦，化池萍、犹泛翠钏。自不怨、东风老，怨东风、轻信杜鹃。
念奴娇·阳关西路
葛郯（宋代）

阳关西路，看垂阳客舍，嫩浮波縠。宝马嘶风人渐远，隐隐歌声戛玉。踏遍春山，归来高卧，笑濯沧浪足。孤鸿天际，断霞摇曳心目。香露飞入壶中，仙家九酝，酿百家醽醁。一朵巫阳休怅望，且看家山眉绿。歌罢风生，舞馀花颤，凤髓飘红烛。瑶台月冷，夜归斗挂银屋。
九锁步虚词·第六龙吟锁
陈洵直（宋代）

崿嶂洞阴窅，嶕峣郁千寻。
不有不测渊，蜿蜒伏萧森。
作霈待时举，妙化通天心。
六锁度灵钥，综御归龙吟。
庭有盆池漫砌小山与水光相映閒际静观辄有悠然之想戏作歌
方起龙（明代）

吾闻小中可见大，莫看须弥芥子外。小作盆池儿戏情，累石为子青一带。

幽花细树缀其间，五岳三湘适意会。群鱼吹波争出没，髣髴龙蛟云气霭。

水面落叶荡微风，如驶舟航飞急濑。一卷一勺妙理存，黄筌知微不能绘。

予也蓄志名山川，几思遍历搜奇最。自知有待而未能，于此神游入三味。
登高值雨留山舍
严嵩（明代）

未遂观奇愿，来过静者居。涉溪云逐马，下榻雨鸣除。

公子携松酝，乡人馈鲤鱼。山寒春漏永，莫遣绿尊虚。
挽故眉守张廷琛 其一
史尧弼（宋代）

伊人湖海士，夙昔想风流。决策元戎幕，宣威塞北秋。

分辽空往恨，保蜀尚前筹。落寞三刀梦，真成取次休。
鸣蝉赋
欧阳修（宋代）

嘉元年夏，大雨水，奉诏祈晴于醴泉宫，闻鸣蝉，有感而赋云。

肃祠庭以祗事兮，瞻玉宇之峥嵘。收视听以清虑兮，斋予心以荐诚。因以静而求动兮，见乎万物之情。于时朝雨骤止，微风不兴。四无云以青天，雷曳曳其余声。乃席芳药，临华轩。古木数株，空庭草间，爰有一物，鸣于树颠。引清风以长啸，抱纤柯而永叹。嘒嘒非管，泠泠若弦。裂方号而复咽，凄欲断而还连。吐孤韵以难律，含五音之自然。吾不知其何物，其名曰蝉。岂非因物造形能变化者邪？出自粪壤慕清虚者邪？凌风高飞知所止者邪？嘉木茂树喜清阴者邪？呼吸风露能尸解者邪？绰约双鬓修婵娟者邪？其为声也，不乐不哀，非宫非徵。胡然而鸣，亦胡然而止。

吾尝悲夫万物莫不好鸣。若乃四时代谢，百鸟嘤兮；一气候至，百虫惊兮；娇儿姹女，语鹂庚兮；鸣机络纬，响蟋蟀兮。转喉弄舌，诚可爱兮。引腹动股，岂勉强而为之兮？至于污池浊水，得雨而聒兮；饮泉食土，长夜而歌兮。彼蟆固若有欲，而蚯蚓又何求兮？其余大小万状，不可悉名。各有气类，随其物形。不知自止，有若争能。忽时变以物改，咸漠然而无声。

呜呼！达士所齐，万物一类。人于其间，所以为贵，盖已巧其语言，又能传于文字。是以穷彼思虑，耗其血气，或吟哦其穷愁，或发扬其志意。虽共尽于万物，乃长鸣于百世。予亦安知其然哉？聊为乐以自喜。方将考得失，较同异。俄而阴云复兴，雷电俱击，大雨既作，蝉声遂息。
西岗重九
李新（宋代）

天涯一角见重阳，萧洒西风客断肠。
麻紵未更今日白，菊花还断去年黄。
陶潜把酒得开解，宋玉临墙乍感伤。
借问龙山歌会者，座中谁认绿衣郎。
挽游监簿
吴泳（宋代）

好汉三巴杰，危言九陛忠。
王前留孟子，国尔念周公。
日驭龙堆出，天昏虎踞雄。
收声诸老尽，铭有后溪翁。
马上望天宁寺浮屠作
胡应麟（明代）

十层珠瓦乱云齐，百丈金身落日低。几许慈恩高刹上，千秋惟睹少陵题。
数日阴雨怀李生 其二
李彭（宋代）

文楸玉子知无敌，愧我元非王积薪。愿赋烟茶不堪剪，风流文物不无人。
依韵和李君读余注孙子
梅尧臣（宋代）

我世本儒术，所谈圣人篇。
圣篇辟乎道，信谓天地根。
众贤发蕴奥，授业称专门。
传笺与注解，璨璨今犹存。
始欲沿其学，陈迹不可言。
唯余兵家说，自昔罕所论。
因暇聊发箧，故读尚可温。
将为文者备，岂必握武贲。
终资仁义师，焉愧道德藩。
挥毫试析理，已厌前辈繁。
信有一日长，可压千载魂。
未涉勿言浅，寻流方见源。
庙谋盛夔禼，正议灭乌孙。
吾徒诚合进，尚念有新尊。
采桑子·中庭雨过春将尽
冯延巳（五代）

中庭雨过春将尽，
片片花飞。
独折残枝，
无语凭阑只自知。
玉堂香暖珠帘卷，
双燕来归。
后约难期，
肯信韶华得几时。
张若澄灞桥觅句图
弘历（清代）

打头笠子冷堆银，携得梅花过冻津。谁道古今不相及，又逢觅句灞桥人。
送凌霁云赴馀姚州学正
徐瑞（宋代）

天门振铎声弥远，越上横经任更专。
颇怪风云纡宦辙，故因山水著名贤。
圩田秋足先生饭，海月春浮坐客氈。
闻有世南遗墨在，归鸿人一寄林泉。
绛都春 社题春水二首 其一
易顺鼎（清代）

东风乍起。猛皱碧一池，干卿何事。梦醒小楼，昨夜春寒，模糊记。

悄然桃浪浮花至。几片入渔娃网里。卷帘才信，通宵腻雨，酿愁无际。

弓履湔裙曾到，坐沙上、惹得鸳鸯惊避。鸥白鸭红，第一难忘侬乡里。

锦帆总有天涯意。送尽了南朝帝子。防他又误离人，画船去矣。
句
释惠崇（宋代）

行县山迎舸，论兵云绕旗。
咏制置李公芾
郑思肖（宋代）

举家自杀尽忠臣，仰面青天哭断云。
听得北人歌里唱，潭州城是铁州城。
答范君锡 其一
徐积（宋代）

醉中吟问风流掾，酒价太高何日贱。如何使我典衣沽，诗人未有春衫绢。

诗人有酒不须歌，自有春风四面多。山阳才吏倪大夫，烦君为我特致书。

正月腊寒犹未去，诸君吟坐待围炉。
东山图
李东阳（明代）

谢公昔卧东山麓，山中无日无丝竹。美人笑捧如花颜，饮酒赋丝欢不足。

古来同乐必同忧，公能不为苍生谋。征西司马亦何事，犹使桓兵窥上流。

贼兵在郊公在墅，天下江山个中睹。老温病死强秦奔，一代功名荷天与。

太平宰相固云云，清言非罪还非勋。四郊多垒一身乐，吾忆冶城王右军。
夜步庭下有感
陆游（宋代）

夜遶中庭百匝行，秋风传漏忽三更。
星辰北拱疏还密，河汉西流纵复横。
惊鹊遶枝栖不稳，冷萤穿竹远犹明。
书生老抱平戎志，有泪如江未敢倾。
题珣师休牧轩
宗泽（宋代）

青居曾露一丝头，谩示人能解牧牛。
究竟本来无一物，未知能使阿谁休。
酬颜宣教
白玉蟾（宋代）

柳梢黄鸟韵绵蛮，风雨将春暗锁关。
镇日吟诗无好句，坐看乳燕语梁间。
辛巳岁六月三日书事
戴表元（宋代）

急报传来又不真，迎门翁稚笑声频。
情怀经苦思平世，颜貌缘愁似老人。
兵后尚多难料事，山中谁是自由身。
沙瓶酒酽鲑蔬有，领取灯花一树春。
鹧鸪天 元日咏荠菜，用去年荠菜韵
顾太清（清代）

鲜荠登盘乍吐花。嫩苗争长傲春奢。已知草色迎年绿，略有新黄发柳芽。

山之罅，水之涯。风丝日影暖相加。岁朝图上应添写，小白微青最可夸。
赠写神吴子可
易士达（宋代）

不数僧繇只数吴，丹青纪出活形模。
问君写尽人多少，写得人心一片无。
众妙堂
方信孺（宋代）

妙处常存道岂高，个中得意自陶陶。
空堂寂寞丰碑在，观裹何人复种桃。
悼四先生
林希逸（宋代）

真洪蒋魏继沦终，天肯忧人国欲空。众口生憎来论学，诸贤死不解和戎。

良图已付悲歌外，旧恨祇留奏稿中。拟续八哀才思短，剩将双泪洒松风。
蝉
左辅（清代）

诉尽齐宫怨，萧萧续苦声。芳华销短梦，风露贷余生。

疏柳长洲苑，残阳白下城。吟躯听欲瘦，辛苦为关情。
二儿就试
马廷鸾（宋代）

老病吾今业已衰，已还魏笏尚支颐。
祝儿指日传金榜，怀我当年别玉墀。
殿陛详延方籲俊，江湖空旷剧忧时。
此行蹇谔论邦国，莫为区区杏苑诗。
友芳园杂咏为吕心文作二十五首 其七 丛桂阿
欧大任（明代）

何年金粟树，留客怜樛枝。淮南招可隐，一咏小山词。
赠楚公
唐求（唐代）

曾闻半偈雪山中，贝叶翻时理尽通。般若恒添持戒力，

落叉谁算念经功。云间晓月应难染，海上虚舟自信风。

长说满庭花色好，一枝红是一枝空。
半径庐居语父老 其一
陈元光（唐代）

寒猿号岭表，添我哭声哀。万浦驱潮至，愁连拨不开。

二州诸父老，百里载牲来。窍竁成堆玉，坊戎未砌阶。

菜芜间半径，金石耀双台。感怆千秋恨，期消四境埃。

阴扶祈大母，显相赖殊才。兽舞梁山下，龙眠潮海涯。

三杯酬地杰，一杖陟山回。环拜诸公罢，拈香奠晚罍。
兰溪夜坐呈慧岩　九月十日也
韩邦奇（明代）

秋净星河夜色遥，江城独坐思迢迢。烧残小阁双银爉，听尽高迢几玉箫。

桂送暗香如妒月，竹摇疏影欲凌霄。昨朝画舫逢佳节，撑到西湖第几桥。
句
刘澜（宋代）

东风半绿官圩草，西日遥红别岸山。
高斋桂窟
洪梦炎（宋代）

植桂不在多，种德如种树。
前人能种后人传，自有清阴满庭户。
高枝凌云低覆阑，晴光翠色生昼寒。
人家多爱种桃李，几日春风红满地。
何如此花开独迟，蟾宫窟里秋香细。
课儿读书书满床，更将幽兴引壶觞。
半酣独卧高斋下，啼鸟数声清昼长。
题宗室赵大年横卷
唐悊（宋代）

闻君新得小山川，画手来从郜雍贤。不学农夫焉用稼，若为王子岂知田。

我真垄上躬耕客，亲见人间小隐天。始识何年京样熟，菊篱宁似景龙边。
襄阳行
鲍輗（宋代）

今日何日春气柔，东城骑马花绸缪。
为君停马一呼酒，花前倒绸紫绮裘。
玉脂汎滥鱼鸟饫，歌舞倦矣蛾眉愁。
千金万寿好宾主，今我不乐岁如流。
岂此世上狂驰子，一语不合行掉头。
呜呼天伦古所定，非有大故宁相尤。
永初三年七月十六日之郡初发都诗
谢灵运（南北朝）

述职期阑暑。
理棹变金素。
秋岸澄夕阴。
火旻团朝露。
辛苦谁为澄。
游子值颓暮。
爱似庄念昔。
久敬曾存故。
如何怀土心。
持此谢远度。
李牧愧长袖。
郄克惭躧步。
良时不见遗。
丑状不成恶。
曰余亦支离。
依方早有慕。
生幸休明世。
亲蒙英达顾。
空班赵氏璧。
徒乖魏王瓠。
从来渐二纪。
始得傍归路。
将穷山海迹。
永绝赏心悟。
黄通有诗见寄因以答之
金君卿（宋代）

一别俄然十二春，男儿志气可因循。
简编少见承平日，世路稀逢磊落人。
未免驱驰从县道，已甘荣悴任天钧。
惟君知我须同醉，且喜清时禄逮亲。
感怀
黄玠（元代）

百年如舜华，览之不盈把。胡为蜗角争，流血遍原野。

不闻楚王孙，风雷生叱咤。哀哉帐中歌，美人双泣下。

吟诗故不恶，饮酒亦大雅。得失可忘言，富贵天所假。
赠梅
邓深（宋代）

花蒙腊雪袁安卧，影落寒江正则魂。
忽见江南春信息，谁教驿使到夔门。
山中杂诗 其一
朱珔（清代）

螺鬟何窈窕，晓雾遮其容。如见李夫人，深坐绡帐中。

又若腾骏李，蹴踏迷风騣。真面自可寻，毋畏群阴攻。

天光夙变幻，顷刻朝暾红。目翳亦豁然，了了金芙蓉。
贞元八年十二月谒先主庙绝句三首 其三
张俨（两汉）

雄名垂竹帛，荒陵压阡陌。终古更何闻，悲风入松柏。
得祠
方岳（宋代）

石床散发洒松风，安用黄冠累此翁。
但喜太平今有象，渔樵亦在万几中。
定光院
王铚（宋代）

兵戈几载剧波翻，去住优游僧自閒。
已熟机缘到真际，久将生死断人寰。
沙明寒水月窥涧，露湿晓烟秋在山。
一佛镜中那是别，孤云不离乱峰间。
梵天寺闲居书事
释智圆（宋代）

松杉围静室，踪迹远人群。
抱疾添华发，看山羡白云。
苔痕经雨长。蝉韵带风闻。
独坐无来客，西轩日又曛。
惜牡丹花二首
白居易（唐代）

翰林院北厅花下作
惆怅阶前红牡丹，晚来唯有两枝残。
明朝风起应吹尽，夜惜衰红把火看。

新昌窦给事宅南亭花下作
寂寞萎红低向雨，离披破艳散随风。
晴明落地犹惆怅，何况飘零泥土中。
喜闻吴鉴在御史持斧粤西
钱澄之（清代）

艰难逐伴向南天，铜柱霜威度岭传。鬓发可怜庾信老，勋名已让祖生先！

嗟予虎穴潜踪日，正尔骢车揽辔年。霄汉有君吾且逸，好依柏府纵高眠。
贺小苏先生
李廌（宋代）

柱史承恩正紫微，玉皇优诏碧云词。
欲知伯仲文章职，对掌丝纶内外司。
雨露偏浓常棣萼，烟霞常驻凤凰池。
共扶吾道邪归正，同振斯文盛不衰。
白首并逢千载运，登庸皆是十年迟。
靖共介福由神听，告尔多方代帝咨。
膴仕初逢贤者贵，德名当问国人宜。
夷齐抗世清何早，元凯登庸事可期。
贫贱久思杨得意，龙光今喜郑当时。
应怜下客尘埃甚，惭愧雷门献此诗。
桂隐纪咏·翠樾堂
张镃（宋代）

宝画光腾处，乔林更碧峦。
权衡主人福，压尽世间官。
寄灵隐白谷载一两公
顾湄（明代）

交游多半在禅丛，为忆巾瓶事远公。一棹钟声残照里，六桥山色暮寒中。

遥天落木风尘老，旧国平芜烟水空。相送虎溪成久别，比来吟兴复谁同。
送汉阳刑狱掾邹永年解官归养
贺铸（宋代）

高歌每忆故山薇，笑掷青衫换彩衣。
竟为苍生安石起，本来男彩次君归。
脱冠弭棹兴非浅，戴笠乘车誓莫违。
明日渡江聊赠别，武昌官柳尚依依。
林正甫与子中春并命为御史正甫按刑浙东道别
虞俦（宋代）

乌台当日选名流，佥谓君才与我优。
公议略伸君便去，上恩未报我宁留。
自怜秦缓难为疾，岂意良霄尚有莸。
况是亲年当喜惧，欲将归计问扁舟。
喜李鹤田至次阮云心韵兼寄
张蕴（宋代）

浇酒逋梅又几回，愁吟旧雨独登台。
星星鹤语山窗晓，割得云心古锦来。
戏为毛百朋索炭
祝允明（明代）

眉山羊肉会稽鹅，颇欲临池手未和。便可把君乌玉换，纸窗那得十眉呵。
戈阳道中
赵汝鐩（宋代）

千里叹行役，今朝方半途。
橘肥霜后颗，松落雨中须。
店妪当垆问，官人要酒无。
忻逢扫愁帚，沽了又还沽。
满江红 题范尉梅谷
刘克庄（宋代）

赤日黄埃，梦不到、清溪翠麓。空健羡、君家别墅，几株幽独。骨冷肌清偏要月，天寒日暮尤宜竹。想主人、杖履绕千回，山南北。宁委涧，嫌金屋。宁映水，羞银烛。叹出群风韵，背时装束，竞爱东邻姬傅粉，谁怜空谷人如玉。笑林逋、何逊漫为诗，无人读。
碧玉歌 其一
佚名（隋代）

碧玉破瓜时，郎为情颠倒。芙蓉陵霜荣，秋容故尚好。
游惠山偶书
孙觌（宋代）

春到梵王家，千林已着花。小桃无限思，竹外一枝斜。
听笛
丁耀亢（清代）

寂寂远峰青，梅花落洞庭。何人吹入破，能使客愁醒。

鹤唳云门远，龙吟海气冥。悲秋兼别恨，明月满山亭。
偈颂一百零九首
释可湘（宋代）

拨尘见佛，佛亦是尘。
山僧脚布作炊巾，眼不见为净。
读老庄
张祜（唐代）

等闲缉缀闲言语，夸向时人唤作诗。

昨日偶拈庄老读，万寻山上一毫厘。
宜月梅
方蒙仲（宋代）

人言广寒宫，合种梅花树。
那知白玉容，自怕嫦娥妒。
赠张巨源老人
汪广洋（明代）

毵毵素发仅垂领，落落老怀殊过人。七郡江山宛如故，有谁曾不受风尘。
集唐赔高贞之
俞士琮（明代）

自我栖幽岩，逢君话故山。怡神紫气外，洗足野云间。

诗思应须若，世情今已閒。饮人聊割酒，林下闭元关。
刘谦山邑尊 其二
卞乃钰（清代）

西郊建院仰前贤，秀读诗书朴种田。课士劝农频税驾，棠阴深处憩花鞯。
韩氏与闲即事
葛绍体（宋代）

堂深暑不到，闲意一炉香。
棋斗过河急，琴弹流水长。
古瓶疎牖下，怪石小池旁。
忠献画图在，英声不可忘。
闲居十首 其八
陈造（宋代）

病减还思近曲生，嚼花嗅蕊对空瓶。不应斗酒钱三百，犹惜春衣耐独醒。
无题 其一
许宝云（清代）

金屏寂寂漏迢迢，谁踏玻璃弄玉箫。银烛烧残花影醉，自拈红豆破无聊。
和公仪饮茶
王珪（宋代）

北焙和香饮最真，绿芽未雨带旗新。
煎须卧石无尘客，摘是临溪欲晓人。
云叠乱花争一水，凤团双影负先春。
清风未到蓬莱路，且把吟瓯伴醉巾。
赠黄乔岳
岑徵（明代）

泽畔行吟赋卜居，美人迟暮意何如。十年亡命逃钩党，万里西归进腊书。

潮海蹉跎芳草歇，暮云零落故山墟。南游未激西江水，珍重长途涸辙鱼。
读邵康节击壤集二十首 其八
薛瑄（明代）

天津桥上听啼鹃，只是当时已惘然。妙意都应穷卦画，馀情聊尔托诗篇。

太和酒味浓还淡，瓮牖蟾光缺复圆。曾向行窝看儿戏，不妨歌枕自高眠。
长孺因吾二诗有负米分邻之语因又次韵饯其归二首 其二
陈著（宋代）

纷纷薄俗事轻唇，自喜衰年德有邻。危世孤儿华发母，归舟百里碧波春。

不因噬指感怀切，肯学呕心搜句新。娱舞慈庭应细说，丹山笋蕨正宜人。
候夜行师七唱 其三
陈元光（唐代）

戍楼西北望皇阍，日暖桃绯京国春。公子踏青陪御辇，官民结彩庆姻门。

上林花木胭脂媚，边境桑麻戟剑屯。乳燕东风相对语，老亲上冢孰温存。

采茶喜钻新榆火，修禊争驱旧虏氛。尽醉韶华三月暮，谁闻更鼓二更巡。
腊尽仅得微雪
项安世（宋代）

穷冬一雪击农心，籲佛祈仙望已深。
逾月亢晴生暑瘴，连朝霏雾作春阴。
夜窗且喜风兼雨，晓瓦才看粉共银。
可是江妃悭笑粲，都能无意管呻吟。
见放翁退
苏泂（宋代）

住所真容膝，谈间便解熙。
胡能万事足，直作一生痴。
密雨惊荷叶，微风吹竹枝。
回舟吾自慊，应赋此翁诗。
泮水
佚名（先秦）

思乐泮水，薄采其芹。鲁侯戾止，言观其旂。其旂茷茷，鸾声哕哕。言小言大，从公于迈。

思乐泮水，薄采其藻。鲁侯戾止，其马蹻蹻。其马蹻蹻，其音昭昭。载色载笑，匪怒伊教。

思乐泮水，薄采其茆。鲁侯戾止，在泮饮酒。既饮旨酒，永锡难老。顺彼长道，屈此群丑。

穆穆鲁侯，敬明其德。敬慎威仪，维民之则。允文允武，昭假烈祖。靡有不孝，自求伊祜。

明明鲁侯，克明其德。既作泮宫，淮夷攸服。矫矫虎臣，在泮献馘。淑问如皋陶，在泮献囚。

济济多士，克广德心。桓桓于征，狄彼东南。烝烝皇皇，不吴不扬。不告于訩，在泮献功。

角弓其觩。束矢其搜。戎车孔博。徒御言斁。既克淮夷，孔淑不逆。式固尔犹，淮夷卒获。

翩彼飞鸮，集于泮林。食我桑葚，怀我好音。憬彼淮夷，来献其琛。元龟象齿，大赂南金。
含珠林
舒坦（宋代）

何代神僧机匠深，手栽珠树作珠林。
狞龙离穴颔初凿，老蚌出泥光易寻。
海近鲛人工迸泣，山深木客费愁吟。
开窗夜半不成寐，明月时时照我心。
和皮陆酒病偶作
张贲（唐代）

白编椰席镂冰明，应助杨青解宿酲。

难继二贤金玉唱，可怜空作断猿声。
道光丙申余有畿辅诗传之选梅树君学博崔念堂大令先后来郡实襄成此举继各因事别去于其行也赋赠 其二
陶梁（清代）

船山门下旧从游，一瓣心香互唱酬。乡望早经推二老，诗名各自占千秋。

清官治谱传山右，仙尉家风属蔚州。道远肯忘金石契，吟笺珍重附旧邮。
中秋感怀二首
宋白（宋代）

去年今夜此堂前，人正清歌月正圆。
今夜秋来人且散，不如云雾蔽青天。
满江红·指日中秋
佚名（宋代）

指日中秋，便满目、蟾光如洗。又还竹溪溪上，长庚瑞世。事业权与韩范辈，文章拍调苏黄里。借北来双鹤寿芳筵，人千岁。羞阿买，依兰砌。看大阮，趋枫陛。这冰壶人物，蓬山地位。荐墨未曾乾翠剡，除书已拟封黄纸。把爆筵、趁取牡丹红，花前醉。
齐天乐 秋雨沈沈，游山滞约，作此以柬淙云
丁翼（清代）

泄云一片筛寒雨，虚帏凉意微逗。彩扇销香，碧罗淹泪，恰似去年消瘦。

玲珑窗牖。只孤影相怜，更谁携手。一桁帘垂，暗灯花结小红豆。

匡床清梦易觉，听声声点点，乱捎鸳甃。钿砌蛩寒，画廊蕉碎，并作一宵僝僽。

双眉青斗。怪几日、西风替侬吹皱。试把圆冰，病容憔悴否。
游玉笥山
傅汝舟（明代）

玉笥开山远，金坛瞰谷重。
灵光流世界，瑞气浑春冬。
险涩千盘磴，参差百转峰。
宿云长抱殿，游鹤不归松。
虎涧泉为雨，鲸楼石作钟。
韭抽尧叶净，桃发汉花浓。
道士随黄犊，仙人驾赤龙。
丹炉七焰灭，琼箓九霞封。
乱竹通飞佩，繁芝碍放筇。
愧为福地客，叨蹑羡门踪。
至圆通僧觅诗
释德洪（宋代）

漱雾跳珠响涧泉，千峰秀出雨馀天。共惊绣帽铜腮老，重到香垆石耳边。

清境荒凉归叹息，故人迎笑尚依然。明年过此还相见，应及春风社燕前。
送郑毓臣广文之厦门次梁子嘉大令韵
王松（宋代）

东海观潮缆乍收，乘桴又作鹭江游。纵难苏、李同回汉，共信夷、江不事周！

诗酒未能闲一日，姓名已自定千秋。故乡风月无人管，早赋归欤莫滞留！
禅人写真求赞
释正觉（宋代）

虚而通，用而冲。
默游量外，直照环中。
云水一身瘠，家风四壁空。
相逢有知己，点指识渠侬。
拟行药城东桥
陈恭尹（清代）

百行皆有营，一暇不易得。非无出门时，往往为世役。

兹晨服食罢，曳杖信所适。蔼蔼涉墟莽，悠悠越阡陌。

芳郊属春和，天宇迥昭晰。川流扬晓晖，林表霁新色。

旷观既以怡，内省寡所斁。未羡高鸟翔，安用抟风翼。

息意慕华膴，何心厌衰白。修名匪岁年，寿考岂金石。

至理有恒期，浮生徒自域。
书萧千岩集
乐雷发（宋代）

向来杨陆共峥嵘，吟到停云趣转清。
古似洞庭张雅乐，严如即墨敛残兵。
茵蔯终不肥方朔，芣苡何堪病冉耕。
细读残编搔白首，未应造物忌诗名。
雪粉团
徐渭（明代）

北斗垂天锦帐横，景阳催妾未鸡鸣。灯昏镜暗妆无准，糁粉过眉与鼻平。
冬夜读几案间杂书得六言二十首
刘克庄（宋代）

李妹玉曜肤色，梅娘淡妆素衣。
大主嗔老奴爱，三郎怕肥婢知。
送张叔潜编修造朝
陆游（宋代）

北窗铜碾破云腴，扪腹翛然一事无。
安用雁行排院吏，正须鱼贯看胡奴。
和钱处和扇车
曹勋（宋代）

君家世德胄，富贵出谦受。
泠然御寇车，为君驻户牖。
初讶鼓清薰，与客破宿酒。
又疑建溪风，碾声出两肘。
细视碧玉架，莲梗转双手。
遂令青田鹤，奋翼挥莫后。
因知心匠妙，殆与造物友。
人生土宇内，孰不涉烦垢。
有物能浑成，既耦不以九。
坐使尘沙劫。热恼如拉朽。
惟君韵高秀，人誉不容口。
述作协穆如，亦莫秘关钮。
原君均此施，清凉被驰走。
他时赞南风，为佐虞舜寿。
赠黄知录
刘攽（宋代）

此身羁宦闭门居，里巷萧条到客疏。道旧潇湘与谁可，无双江夏即君欤。

坞中吹笛无留事，怅望何人得异书。翠羽明珠生海潏，更知名下不应虚。
载驱
佚名（先秦）

载驱薄薄，簟茀朱鞹。鲁道有荡，齐子发夕。
四骊济济，垂辔沵沵。鲁道有荡，齐子岂弟。
汶水汤汤，行人彭彭。鲁道有荡，齐子翱翔。
汶水滔滔，行人儦儦。鲁道有荡，齐子游遨。
山水图
牟巘（宋代）

凝尘不去鼠行几，划见巨然与千里。修眉拂略远意开，碎点孤烟树如荠。

髯龙郁郁新翠摇，我觉郑公殊妩媚。悬知自是栋梁具，岁晚霜雪须饱试。

旧闻北岳钟冱寒，长松造天冰裂地。苍皮玉骨不受冻，礧砢千丈世绝拟。

谁能为我试貌取，奇姿伟状来眼底。张君平生饫所见，雅复爱此秀而美。

虽然莫作差池观，老壮险夷同一致。
拟古七十首 其二十 陆平原机羁宦
王世贞（明代）

屯时播明社，厄遘点华宗。逝以丘园贲，豫此拙薄悰。

阳春冠天来，松菌遂不终。弓旌荷崇招，朱绂被微躬。

击楫指洪河，回首盼大江。衔恩轻密戚，改谊诀故邦。

缪通承华籍，得托黄绮踪。月请虽云薄，优游侍青宫。

献纳百未酬，敢希疏傅风。衡门依清苑，日夕见嵩邙。

数往今诚乖，抚物己未工。徵歌时自写，慨焉眷飞鸿。
和过神水沙碛
苏颂（宋代）

沙行未百里，地险已万状。
逢迎非长风，狙击殊博浪。
昔闻今乃经，既度愁复上。
幸无涨天灾，日月免遮障。
早行
范纯仁（宋代）

夙驾冒轻寒，身劳意自閒。鸣鸡起遥墅，残月满空山。

水落滩沙白，林稀落叶殷。东方上朝旭，始免畏途难。
黄子陂上韩吏部
贾岛（唐代）

石楼云一别，二十二三春。相逐升堂者，几为埋骨人。

涕流闻度瘴，病起喜还秦。曾是令勤道，非惟恤在迍。

疏衣蕉缕细，爽味茗芽新。钟绝滴残雨，萤多无近邻。

溪潭承到数，位秩见辞频。若个山招隐，机忘任此身。
五色雀?并引?
苏轼（宋代）

．海南有五色雀，常以两绛者为长，进止必随焉，俗谓之凤凰，云久旱而见辄雨，潦则反是。
吾卜居儋耳城南，尝一至庭下，今日又见之进士黎子云及其弟威家。
既去，吾举酒祝之曰：若为吾来者，当再集也。
已而果然，乃为赋诗。
粲粲五色羽，炎方凤之徒。
青黄缟玄服，翼卫两绂朱。
仁心知闵农，常告雨霁符。
我穷惟四壁，破屋无瞻乌。
惠然此粲者，来集竹与梧。
锵鸣如玉佩，意欲相嬉娱。
寂寞两黎生，食菜真臞儒。
小圃散春物，野桃陈雪肤。
举杯得一笑，见此红鸾雏。
高情如飞仙，未易握粟呼。
胡为去复来，眷眷岂属吾。
回翔天壤间，何必怀此都。
读类说二首 其一
孙觌（宋代）

亡是谈乌有，彭郎得小姑。谁言鸠作妇，谩道雁为奴。

络纬那能织，提壶岂解酤。龟兹堪一笑，非马亦非驴。
季天叙为人相宅过余求诗戏书二绝
郑刚中（宋代）

由来南巷独甘贫，季老徒夸眼有神。
未暇相烦展高栋，方图种德效前人。
伤心诗
钱秉镫（清代）

屈指吴江死别时，孤情此日已全痴。
子山漫著伤心赋，孙楚休全除服诗。
海外无香回玉树，帐中何术召蛾眉。
故园小阁经年锁，花落花开见阿谁？
溪居
裴度（唐代）

门径俯清溪，茅檐古木齐。
红尘飘不到，时有水禽啼。
次韵董禹川二首 其二
汪藻（宋代）

涉世真成百罅舟，漫教俗子相壶丘。投林老去三椽在，堕甑年壶万事休。

只欲携儿耕甫里，谁能著酒换凉州。绝怜扬子津头雨，管断江南庾信愁。
晨起裴吴二直讲过门云凤阁韩舍人物故作五
梅尧臣（宋代）

平生交友泪，又哭寝门前。
鲁叟不言命，楚人空问天。
月沉沧海底，星陨太微边。
莫恨终埋没，文章自可传。
再用韵呈帅机就寄仁溥
吴泳（宋代）

少学东坡颇爱奇，夜抄灯疏爇松脂。
老随年度几弦瑟，愁怕月松双鬓发。
蚕市已非吾故国，菜园犹得子新诗。
閒人不管东风闹，麦饭枯鱼著顿炊。
登月江楼（仙人槎浦也）
王偁（宋代）

朝来一上月江楼，江雨长涵瘴水流。
望断钓槎人已远，青山点点是邕州。
寄题泾川刘子先逸轩
李弥逊（宋代）

古县溪山里，深轩城郭馀。
地清从近市，朋好亦多车。
云隐寻山屐，风繙插架书。
会看迎鹤版，不独爱吾庐。
颂古十首
释端裕（宋代）

修行不落与不昧，尽作野狐涎唾腥。
拾取娘生穷相口，拶开云路吸雷霆。
石马斜川之集分韵赋诗得灯字
朱熹（宋代）

改岁风日好，出门欣得朋。复招里中彦，及此云间僧。

行行涉清里，斯亭一来登。徙倚绿树荫，摩娑苍石棱。

遥瞻原野春，仰视天宇澄。一水既纡郁，群山正崚嶒。

时禽悦新阳，潜鱼跃轻冰。却念去年日，俯仰愁予膺。

长吟斜川诗，日落寒烟凝。暝色变晴景，清尊照华灯。

颓颜感川徂，稚齿欢年增。酒尽不能起，朱栏各深凭。
咏新荷
蔡楠（宋代）

朱栏桥下水平池，四面无风柳自垂。疑是水仙吟意懒，碧罗笺卷未题诗。
咏月复元善
张元祯（明代）

人心都望此时圆，偏是清辉隔暮烟。安得刚风驾黄鹄，拨开浮霭见青天。

冰轮莹彻金樽里，宝镜高悬玉殿前。老子陶陶便沉醉，任渠明日又明年。
九月初五日
方回（元代）

暮雨萧萧鼓角风，草枯木落雁横空。
每逢九日不胜感，垂近七旬无奈穷。
螃蟹今年犹未有，茅柴我辈亦堪中。
篱边瘦菊青如粟，已胜芙蓉万朵红。
自杭来有四圣观佛所言
陈普（宋代）

浮杭江海备间关，金甲煌煌亦厚颜。
一夕苍黄生病眼，百年丹厚照青湾。
但闻兀术声翻海，不谓罗延力拔山。
琐琐废兴何足道，伤身空在暗香间。
送友人之淮
郑起（宋代）

积得读书身，从教此道贫。
逢秋为远客，知已是何人。
天下方多事，西风至不仁。
但于登眺处，杯酒莫辞频。
题刑部李郎中山亭
秦韬玉（唐代）

侬家云水本相知，每到高斋强展眉。瘦竹亸烟遮板阁，

卷荷擎展出盆池。笑吟山色同欹枕，闲背庭阴对覆棋。

不是主人多野兴，肯开青眼重渔师。
补亡诗六首 其一 南陔
束皙（魏晋）

循彼南陔，言采其兰。眷恋庭闱，心不遑安。彼居之子，冈或游盘。

馨尔夕膳，絜尔晨餐。循彼南陔，厥草油油。彼居之子，色思其柔。

眷恋庭闱，心不遑留。馨尔夕膳，絜尔晨羞。有獭有獭，在河之涘。

凌波赴汨，噬鲂捕鲤。嗷嗷林乌，受哺于子。养隆敬薄，惟禽之似。

勖增尔虔，以介丕祉。
别友人
陆字（宋代）

园花今烂漫，一一手亲栽。惟有新离恨，东风吹不开。
和钱处和梅花五绝
王之望（宋代）

铁心开府不妨狂，赋语清便独擅唐。
堪笑离骚穷逐客，只知兰蕙有幽香。
送田仲茂宰入四川
傅德称（元代）

天门传制拜新除，西入成都万里余。
江上好风催去棹，邑中故老候来车。
巴园五月收丹橘，丙穴三春馔白鱼。
却忆文翁遗化在，何因公暇说诗书。
东村
赵汝鐩（宋代）

晴久全无雨，溪乾半是沙。
风横分雁阵，日转趣蜂衙。
地僻草埋径，篱摧菊卧花。
桥西一林竹，潇洒两三家。
赠雪山杲公 其一
广润（明代）

世有避喧者，往往买山匿。岂不远尘俗，缘心曾未息。

当境即随流，于道竟何益。杲公居市廛，复近金阊陌。

我欲造其庐，几返衡门侧。如何只数武，遍访无人识。

心空世自遗，不在凡嚣隔。相对各忘言，如面少林壁。
同寮约游香林分单韵得林字
张蕴（宋代）

约我当休沐，同过支道林。
棋边翻覆手，酒外太平心。
石漱晴湍细，猿吟夏木深。
归帆带疏雨，凉意满幽襟。
予自长沙还植兰竹于东西轩调官京师逾年而归
杨时（宋代）

柴桑衰晚爱吾庐，三径归来手自锄。
但得叔卿长饱饭，不妨孝若老谈书。
兰因采佩枝先瘁，竹为凌霜叶自疏。
留骨庙堂宁曳尾，鲁门无用祀爰居。
二月二日大雪
喻良能（宋代）

磬湖二月雪，寒气故裴回。
面市连天合，银花照眼开。
送穷穷不去，招隐隐难来。
幸有曲生在，何妨略耻罍。
题张遁夫诗卷
刘克庄（宋代）

忆昔乘云觐帝傍，一时耸听凤鸣阳。
久无老子出幽谷，曾有谪仙流夜郎。
嘿似铜人姑勿论，忧能玉汝义何伤。
唾壶麈尾俱麾去，只挈随身古锦囊。
洞仙歌 庆张闾总管母八十
朱晞颜（宋代）

人生八十，是世间中寿。七十由来古稀有。况君侯，已树开国殊勋，曾异数，周鲁瞻前拜后。

玉麟分上瑞，千里传欢，鸾诰金花烂晴昼。象服照青春，秋香荐，北堂卮酒。

问阿母西池底时来，试为数蟠桃，几番开否。
答御制颂
释德光（宋代）

当阳一句子，平地步青云。
踏翻关棙处，便是主家春。
答人语名教
邵雍（宋代）

开辟而来世教敷，其间雄者号真儒。修身有道名先觉，何代无人达奥区。

焕若丹青经史义，明如日月圣人途。鲰生涵泳虽云久，天下英才敢厚诬。
妇人苦
白居易（唐代）

蝉鬓加意梳，蛾眉用心扫。几度晓妆成，君看不言好。

妾身重同晓，君意轻偕老。惆怅去年来，心知未能道。

今朝一开口，语少意何深。愿引他时事，移君此日心。

人言夫妇亲，义合如一身。及至死生际，何曾苦乐均。

妇人一丧夫，终身守孤孑。有如林中竹，忽被风吹折。

一折不重生，枯死犹抱节。男儿若丧妇，能不暂伤情。

应似门前柳，逢春易发荣。风吹一枝折，还有一枝生。

为君委曲言，愿君再三听。须知妇人苦，从此莫相轻。
偈二十七首
释守净（宋代）

流水下山非有意，片云归洞本无心。
人生若得如云水，铁树开花遍界春。
蔡州
孔武仲（宋代）

忆曾醉看仙翁树，骑马重来二十年。
百尺湖台蘸春渌，月华依旧到樽前。
徽江水
徐荣（清代）

常怪徽江水，回环曲似钩。几疑山四合，不放水东流。

更遣千林石，来迎一叶舟。天涯行役苦，说与鹧鸪愁。
怀肖甫鸿胪将之留都集唐句候之汉中 其二
王世贞（明代）

红叶青山水急流，思君不见下渝州。明年此夕游何处，谢朓青山李白楼。
遍地花
佚名（宋代）

元是竹林旧伴侣。去人日、偶相遇。笑卢同、狂怪尝茶，问子建、诗成几步。忆去年、乞巧同欢，把琴弦、细细与说。伤你爱四勾三，生下五男二女。
僧房夜冷
柴元彪（宋代）

山冷没禁当，那堪更漏长。
寒欺秋后扇，风试夜来霜。
茭白心如墨，冬青子亦黄。
祗宜煨芋栗，啮引对缁郎。
南涧
韩元吉（宋代）

朱墨日过眼，溪山谁复游。
夜闻西风喧，起看天地秋。
王事有休沐，驾言指林丘。
新晴鸟鸟乐，路入南涧幽。
高峰左右列，野水纵横流。
问舍苦不早，求田亦良谋。
论语绝句一百首
张九成（宋代）

做人真个亦诚难，临死犹将手足看。
今免一身非细事，一身之外更多端。
过铅山鹅湖登妙峰寺
李弥逊（宋代）

松盖筠幢护石门，净居尘间此间分。
不须更觅南行路，已向高峰见德云。
秋思
陆游（宋代）

大面山前秋笛清，细腰宫畔暮滩平。
吴樯楚柁动归思，陇月巴云空复情。
万里风尘旧朝士，百年铅椠老书生。
水村渔市从今始，安用区区海内名。
句
焦炳炎（宋代）

迹虽无地著，心实有天知。
一禽从不获，不敢范驱驰。
艾师行，赠黄中子
杨维桢（元代）

艾师艾师古中黄，肘有补注明堂方。
笼有岐伯神针之海草，箧有轩辕洪炉之燧光。
针窠数穴能起死，一百七十铜人孔窍徒纷厖。
三椎之下穴一双，二竖据穴名膏肓。
百医精兵攻不得，火攻一策立受降。
金汤之固正捣穴，快矢急落如飞鸧。
梅花道人铁石肠，昨日二竖犹强梁。
明朝道人步食强，风雨晦明知阴阳。
老师药卷不受偿，何以报之心空藏。
施药胜施羊公浆，会有仙人报汝玉子成斗量。
青玉案·当年万里龙沙路
赵彦端（宋代）

当年万里龙沙路。载多少、离愁去。冷压层帘云不度。芙蓉双带，去杨娇髻，弦索初调处。花凝玉立东风暮。曾记江边丽人句。异县相逢能几许。多情谁料，琵琶洲畔，同醉清明雨。
南苑绝句 其十二
潘祖荫（清代）

宫门咫尺隔红桥，一片苍烟夜未消。处处冈峦如画里，飞泉万点逐风飘。
西江月（席上呈子华）
韩维（宋代）

早岁相期林下，高年同在尊前。风花绣舞乍晴天。绿蚁新浮酒风。

身外虚名电转，人间急景梭传。当筵莫惜听朱弦。一品归来强健。
寄中竺妙禅师
释慧远（宋代）

湖山添得老魔王，舌卷风雷眼放光。
背却法堂重勘破，不知谁与我分赃。
秋怀
黄庚（元代）

雨里西风已倦游，老怀悲感不禁秋。世无阮籍谁青眼，今有杜陵人白头。

雁摆行知兄弟义，燕营巢为子孙谋。谁怜湖海飘蓬客，只影孤灯相对愁。
奉使契丹二十八首其二十二学士院端午帖子二
苏辙（宋代）

寻芳空茂木，斗草得幽兰。
歌舞纤絺健，嬉游玉佩珊。
提胡卢
邵定翁（宋代）

提胡卢，既不挂于寂静又邱墟，又不浮又汗漫又江湖。

又不持又骑龙雨八区，胡为唤人挈又登酒垆。桀纣以烟莽其都，李杜以风沙厥躯。

前人醉倒后人扶，万世一醉何年苏。矧今斗米抵斗珠，方坊刊章禁私壶。

杖头有金何处沽，何况杖头金又无。我瓦盆，三年枯，借姑胡卢复我姑，请姑提取湘江水，去饮三闾楚大夫。
红梅
吴则礼（宋代）

楚州红梅如许红，作魔犹有几信风。
天公笑人但饱饭，不辨青春看花眼。
呼儿径买北湖酒，浇吾澜翻说诗口。
莫教一片飞黄昏，唤取百舌来细论。
望蓬莱
丘处机（宋代）

听咨告，小事要君知。万事苦求终害己，得便宜处落便宜。

伶俐不如痴。

真休炼，心外莫行持。只具眼前为见在，自然烦恼不相随。

步步入无为。
送大彰徐博士还钱塘以客路青山外五字为韵赋诗五首 其一
释宗泐（明代）

白发出都城，青山引归策。凉风江上秋，惊涛海门夕。

老骥厌长途，倦鸟思敛翮。芙蓉白露零，惆怅远行客。
琼花
韩琦（宋代）

维扬一株花，四海无同类。年年后土祠，独比琼瑶贵。

中含散水后，外团蝴蝶戏。酴醾不见香，芍药惭多媚。

扶疏翠盖圆，散乱真珠缀。不从众格繁，自守幽姿粹。

尝闻好事家，欲移京毂地。既违孤洁情，终误栽培意。

洛阳红牡丹，适时名转异。新荣托旧枝，万状呈妖丽。

天工借颜色，深淡随人智。三春爱赏时，车马喧如市。

草木禀赋殊，得失岂轻议。我来首见花，对花聊自醉。